На основу члана 45а Закона о планирању и изградњи ("Службени гласник РС" бр. 72/09, 81/09 - испр., 64/10 - одлука УС, 24/11, 121/12, 42/13-одлука УС, 50/13 - одлука УС, 98/13-одлука УС, 132/14, 145/14, 83/18, 31/19, 37/19-др. закон, 9/20, 52/21, 62/23 и 91/25) и мишљења Комисије за планове број V-35-369/26 од 11.06.2026. године, Градска управа за урбанизам и грађевинске послове Града Новог Сада оглашава 




РАНИ ЈАВНИ УВИД

      у  Елаборат плана генералне регулације дела Новог насеља, јужно од Булевара Јована Дучића у Новом Саду

Рани јавни увид у Елаборат плана генералне регулације дела Новог насеља, јужно од Булевара Јована Дучића у Новом Саду одржаће се у трајању од 15 радних дана, у периоду од 13. августа 2026. године до 02. септембра 2026. године, сваког радног дана од 9,00 до 14,00 часова, у просторији у приземљу зграде Јавног предузећа "Урбанизам" Завод за урбанизам Нови Сад, Булевар цара Лазара 3 и у просторијама Месних заједница „Братство Телеп“, Нови Сад, Улица Илариона Руварца број 18/а, „Никола Тесла – Телеп“, Нови Сад, Улица Гери Кароља број 5, „Гаврило Принцип“, Нови Сад, Булевар Јована Дучића број 3 и  „Бистрица“, Нови Сад, Улица браће Дроњак број 11. У дигиталном облику материјал се излаже на званичној интернет страници Скупштине Града Новог Сада  https://skupstina.novisad.rs/rani-javni-uvid/ и на званичној интернет страници Града Новог Сад http://www.novisad.rs/lat/gradska-uprava-za-urbanizam-i-gradјevinske-poslove-0
Градска управа за урбанизам и грађевинске послове, организује рани јавни увид у циљу упознавања јавности са општим циљевима и сврхом израде плана, могућим решењима за развој просторне целине, могућим решењима за урбану обнову, као и ефектима планирања.

У току раног јавног увида прибављају се услови и други значајни подаци за израду планског документа од органа, посебних организација, ималаца јавних овлашћења и других институција. Органи, посебне организације, имаоци јавних овлашћења и друге институције дужни су да по захтеву носиоца израде планског документа доставе услове и све расположиве податке у току трајања раног јавног увида, а најдуже у року од 15 радних дана од дана пријема захтева. 

Заинтересована правна и физичка лица, у току трајања раног јавног увида, могу доставити своје примедбе и сугестије у писаној форми Градској управи за урбанизам и грађевинске послове Града Новог Сада, Школска 3, Нови Сад, најкасније до 02. септембра 2026. године или путем електронске поште на адресу: planiranje@uprava.novisad.rs.

